Poaceae

Ti Poaceae wenno Gramineae ket ti dakkel ken ganggani nga adu a masarsarakan a pamilia dagiti monocotyledon nga agsabsabong a mula knga ammo a kas ruruot, a kadawyan a kolektibo a maibagbaga a kas ruot. Mangiraman ti Poaceae dagiti sereal a ruot, dagiti kawayan ken dagiti ruot iti masna a karuotan ken dagiti nakultibado a parangan ken pastura.

Ti Poaceae ket dagiti kangrunaan a taudan ti taraon para iti enerhia. Mangited dagitoy, babaen ti dagus a pannangan iti tao, iti sumurok laeng a maysa ket kagudua (51%) iti amin a taraon para iti enerhia; mangited ti bagas iti 20%, mangited ti trigo iti 20%, mais iti 5.5%, ken dagiti dadduma a bukbukel 6%.

Dagiti ruot ket addaan kadagiti lungog nga ungkay malaksid kadagiti nodo kendagiti akikid nga agsinnublat a bulbulong a rummuar kadagiti dua a ranggo. Ti akinbaba a parte iti tunggal maysa a bulong ket rikpanna ti ungkay, a mangbukel iti maysa a kalub ti bulong. Kadagiti agarup a 780 a henero ken agarup a 12,000 a sebbangan, ti Poaceae ket dagiti maikalima a kadakkelan a pamilia ti mula, sarunuenna ti Asteraceae, Orchidaceae, Fabaceae ken Rubiaceae.

Dagiti karuotan a kas ti savannah ken prairie akaaduan dagiti ruot ket nakarkulo a mangbukel iti 40.5% iti kalawa ti daga iti Daga, malaksid ti Greenland ken Antartika. Dagiti ruot ket nangrunada pay a parte ti mulmula kadagiti adu a sabali a habitat, a mairaman dagiti kalugnakan, dagiti bakir ken tundra.

Ti Poaceae ket ti kangrunaan a pamilia ti mula, a mangited kadagiti nangruna makan manipud kadagiti domestikado nga apit ti sereal a kas ti mais, trigo, bagas, sebada, ken millet ken dagiti pay pakan para kadagiti agpatpataud iti karne nga ayup. Maus-usar dagitoy a kas material iti panagbangon a kas ti kawayan, atep, ken pan-aw. Taudan pay dagitoy ti biofuel a nangruna iti kombersion ti mais iti ethanol.

Uray no kadawyanda a tinawtawagan iti "ruruot", ruot ti baybay, rush, ken dagiti sedge ket naipanda iti ruar daytoy a pamilia. Dagiti Juncaceae ken Cyperaceae ket kabagian ti Poaceae, gapu ta kameng dagitoy ti urnos ti Poales, ngem dagiti ruot ti baybay ket kameng ti urnos ti Alismatales.

Etimolohia 
Ti nagan a Poaceae ket inted babaen ni John Hendley Barnhart idi 1895, a naibatay iti tribu ti Poeae nga impalawag idi 1814 babaen ni Robert Brown, ken ti henero-kita ti Poa nga impalawag idi 1753 babaen ni Carl Linnaeus. Ti termino ket naala manipud iti Taga-ugma a Griego iti πόα (póa, "pakan").

Dagiti nagibasaran

Dagiti akinruar a silpo